
MAYA BLAKE

Kun på papiret

Oversatt av Ida Brox Hunter

Miniserie: Singel og milliardær


En sprakende kjemi som får uventede konsekvenser – og en gjenforening som snur livet opp ned for all fremtid. Dette er del to i miniserien Singel og milliardær.

Maya Blakes drøm om å bli forfatter ble til da hun kom over sin første kjærlighetsroman som trettenåring. Ikke visste hun at drømmen skulle gå i oppfyllelse! Klyper hun seg fortsatt i armen for å sjekke at hun ikke drømmer? Ja visst!


Til Mansa, min vakre lillesøster. Denne er til deg!


Prolog

Noen hadde hacket banken hans.

Igjen.

Ekow Quayson var både rasende og imponert over hvor lett hackeren hadde brutt seg gjennom brannmuren til internettet hans. Dette var tredje sikkerhetsbruddet, og nå var det ikke morsomt lenger.

«Hvordan i helvete skjer dette fortsatt?» kjeftet han i telefonen. «Betaler jeg deg ikke en formue for å sørge for at den slags ikke skjer?»

Han trengte ikke å befinne seg i samme rom som cyberteamet sitt for å vite at de skalv i buksene sine.

«Sir, vedkommende bruker et svært sofistikert system som vi aldri har sett før, men vi prøver å …»

«Slutt å prøve, og få det gjort! Dere er eksperter innen cybersikkerhet. Det er jobben deres å sørge for at ingen systemer, sofistikerte eller ei, tukler med banken min. Nå svikter dere meg. Fiks det. Nå.»

«Ja, sir. Kollegaene våre i Sør-Afrika jobber med problemet nå. Det er dit vi sporet opp de siste angrepene. Det blir tatt hånd om i løpet av de neste timene.»

Ekow stivnet i stolen sin. «Sa du Sør-Afrika?» spurte han.

«Ja, sir. Vi er i ferd med å spore opp hackeren.»

Ekow hørte knapt hva mannen sa. Han knyttet nevene og kjente uroen stige.

Sør-Afrika.

Stedet han traff henne.

Han burde strengt tatt ha glemt henne nå og gått videre til neste tilgjengelige kvinne, slik han gjorde med noen måneders mellomrom. Det var slik han foretrakk det. Da ble nytelsen gjensidig, uten at det ble noe permanent.

Etter at han fylte tretti for to år siden, var det som om han hadde skrudd på en varsellampe for det motsatte kjønn. Den advarte dem mot ikke å ta på alvor denne lettsindigheten hans når det kom til forhold.

Hver og en av dem oppdaget etter hvert at han mente det, selvsagt, for han unngikk forviklinger av alle slag.

Livet hadde lært ham at følelsesmessig tilknytning førte til skuffelse og ødeleggelse.

Dette var noe han personlig hadde sett, både i det partiske forholdet faren hans hadde hatt til storebroren hans, Fiifi, og i forholdet Fiifi hadde hatt til kvinnen han forgudet og etter hvert døde med.

Fiifis forhold til Esi var en melodramatisk tragedie som kunne utfordre selv de mest episke kjærlighetssagaene. Hun var den forbudte frukten, og familiene deres var bitre fiender. Forholdet deres var flyktig, og Ekow hadde aldri sett to mennesker som både var så riktige og så upassende for hverandre. Oppturene og nedturene deres var som en svimlende berg-og-dal-bane.

Det var hjerteskjærende å være vitne til at det endte så dramatisk, med en bilkollisjon på tjuefemårsdagen til Fiifi, etter en kveld med vill feiring. En tragedie som rystet begge familiene.

Og så var det Ekows forhold til faren sin. Eller nærmere bestemt, mangelen på et.

Alt dette hadde han vært klar over for seksten måneder siden, på forretningsturen til Sør-Afrika. Men allikevel var det ingen av de advarslene som hadde spilt den minste rolle da han var sammen med henne.

Fordi hun forlot deg.

Var har så overfladisk at han tok seg så nær av å bli avvist? Eller dreide det seg om noe annet? Noe med henne?

Evangeline.

Kvinnen han trodde skulle være like alminnelig som resten av dem.

«I løpet av de neste timene vil jeg ha en rapport på hvem som tukler med sikkerheten min. Svikter dere meg, får dere sparken», sa han bryskt i telefonen og la på.

Nå som han hadde fått igjen kontrollen, skjøv han mysteriekvinnen ut av tankene sine med den samme ubarmhjertige effektiviteten som han også drev familiebanken med.

Rapporten kom i løpet av to timer.

Enda en time senere hadde han de rette folkene på plass for å spore opp hackeren.

Men enkelte problemer krevde personlig håndtering. Så Ekow plukket nok en gang opp telefonen og ringte piloten sin for å be ham klargjøre privatflyet. Reisemål: Cape Town.

Han skulle ta hånd om dette problemet en gang for alle, på den eneste måten han kjente til. Med innflytelse og makt.

Og spilte det egentlig noen rolle om han dro til byen der Evangeline bodde, kvinnen som hadde gitt seg hen til ham, for så å forsvinne sporløst?

«Jonah, hørte du meg? Jeg sa at middagen er …»

Evangeline Annan sto i døråpningen til rommet til broren sin, som skulte på henne fra skrivebordet sitt.

«Hvor mange ganger må jeg be deg om å banke på før du kommer inn?» spurte han bryskt.

Evangeline presset leppene sammen, og den gnagende bekymringen hennes vokste stadig. «Døren var allerede åpen. Og nei, det var ikke et forslag om å låse den fremover. Du er femten, og reglene …»

«Jeg kjenner til reglene! Ingen låste dører i dette huset», sa han.

Da han endelig rettet seg opp, kjente hun seg både stolt og trist. Stolt fordi hun hadde vært med på å oppdra denne gutten som nå tårnet over henne, og hadde lyktes i å beskytte ham, til tross for utfordringene de hadde møtt på. Trist fordi moren hennes ikke var i live for å se det.

«Hva er det som foregår?» spurte hun, selv om hun instinktivt visste at hun burde la saken ligge.

Hun hadde selv vært tenåring en gang, og visste at hormoner, angst og identitetsjakt ikke alltid var en heldig kombinasjon. Men det var ikke så rart at broren hadde blitt innesluttet. Moren deres døde for to år siden etter lang tids sykdom, og i tillegg sto han overfor trusselen om å miste det eneste hjemmet han hadde kjent til.

Men til tross for alt det, hadde lillebroren hennes vært ekstra distansert i de siste månedene. Og selv om de ikke hadde et tett forhold på grunn av tolv års aldersforskjell mellom dem, merket hun en voldsom endring i ham, og hun kunne ikke kvitte seg med følelsen av at noe var galt.

Han himlet intuitivt med øynene. «Det er ikke noe galt. Slutt å være en hønemor», sa han innbitt.

Han trengte seg forbi henne og videre ut i spisestuen i det lille huset deres i Woodstock, i utkanten av Cape Town City. Hun visste at han kom til å sluke maten og forsvinne inn på rommet sitt igjen på noen minutter, mens hun vurderte om hun skulle la ham være i fred, eller gjøre enda et forsøk på en dialog med ham.

Mens hun fulgte etter ham, lurte hun på om det var noen annen grunn til fiendtligheten hans.

Tanken gjorde henne oppmerksom på noe helt annet, og hun bet seg i leppen mens hun kikket mot den lukkede døren til soverommet sitt. Som forventet, kjente hun både ærefrykten, kjærligheten og den vedvarende angsten som hørte mammatilværelsen til.

Særlig som mor til et barn som hadde blitt avvist av sin far.

Det lugget i hjerterøttene hennes, og hun pustet seg gjennom uroen og de kvernende følelsene som kom hver gang hun tenkte på barnefaren.

Dette handlet ikke om hennes syv måneder gamle sønn, eller omstendighetene rundt unnfangelsen og fødselen hans.

Dette handlet om Jonah.

Hun gikk inn i spisestuen og betraktet broren sin. Var han bitter på den nye nevøen sin? Bitter for at han ikke lenger hadde Evangeline for seg selv?

Hun ristet på hodet.

Nei. Jonah elsket nevøen sin.

Men det hadde vært bare de to mot verden i veldig lang tid. De hadde vært gjennom et helvete, kjempet for å holde sammen, og kjempet for å holde taket over hodet mens de pleide sin syke mor.

Den slags erfaringer burde da ha sveiset dem sammen?

«Jonah, hva enn som skjer, så vet du vel at du kan snakke med meg?»

«Greit. Samme kan det være», gryntet han mens han tygget en munnfull tunfiskpasta.

«Er du i vansker? For hvis du skjuler noe for meg som du ikke burde …»

«Slik du skjulte graviditeten fra meg i månedsvis, mener du? For hvis noen vet noe om å ha hemmeligheter, er det vel deg?» slengte han tilbake.

I stillheten som fulgte var de begge urørlige, og hun fikk et lite glimt av samvittighetsnag i øynene hans. Det forsvant raskt, og han trakk på skuldrene mens han fortsatte å spise.

Evangeline svelget og krummet fingrene over ryggen på stolen overfor ham. Det var ikke første gangen broren brakte opp emnet, men det gjorde ikke mindre vondt av den grunn.

«Jeg har jo forklart deg hvorfor jeg ikke fortalte deg det», svarte hun.

«Stemmer, du ville ikke engste meg. For jeg er jo bare en udugelig guttunge, ikke sant?»

Hun sukket. «Selvsagt ikke. Jeg mener … jo, du er et barn, men det var ikke derfor.»

«Greit, men nå har du sjansen. Du fortalte meg ikke at du var på tjukken før du var nesten fire måneder på vei med Leo. Skal du fortelle meg hvem faren er, eller er det også en hemmelighet?» spurte han og hevet øyenbrynet arrogant.

Beskyttelsesinstinktet hans rørte henne, men det var hennes jobb å beskytte ham, og ikke omvendt. Det var derfor hun hadde brukt store gensere og løse plagg for å skjule graviditeten så lenge som mulig.

«Det spiller ingen rolle hvem han er …»

«Selvsagt gjør det det! Det spiller en rolle for Leo når han blir gammel nok. Minn meg på det igjen: Hvem av oss var det som konstant krevde å få vite hvem fedrene våre var før mamma ble syk og brukte det som et påskudd til ikke å fortelle oss det? Du ville vite det, så hvorfor er dette noe annerledes?»

«Hør her, dette har ingenting …» Hun sporet av, men visste at skaden allerede var gjort da han fikk et hardt uttrykk.

Han skjøv stolen bakover og reiste seg. «Ingenting med meg å gjøre? Vel, det jeg gjør på fritiden min har heller ingenting med deg å gjøre!»

«Jonah …»

Den forsonende tonen hennes falt for døve ører. Jonah spradet nedover gangen og forsvant inn på rommet sitt.

Hun rundet bordet, plukket opp den tomme tallerkenen hans og bar den ut på kjøkkenet. Beskyldningen hans sved, men hvordan kunne hun fortelle ham om den helgen?

Hvordan kunne hun fortelle ham at hun hadde begått en grov feilbedømmelse, og havnet akkurat der hun sverget at hun aldri skulle havne etter å ha sett hvordan moren hennes hadde slitt som alenemor?

Ifølge moren var hun direktør på et lite hotell da hun møtte og hadde en kort affære med en forretningsmann, og slik kom Evangeline til verden. Så, tolv år senere, gjentok historien seg, og Jonah ble født.

Selv på dødsleiet nektet den ghanesisk-fødte moren deres å fortelle dem hvem fedrene deres var.

Alt Eva visste sikkert fra sin egen hud- og hårfarge, var at faren hennes var hvit. I årevis hadde hun vært bitter på moren sin for at hun ikke ville røpe farens identitet.

Nå som hun hadde et barn selv, var hun fortsatt bitter, men hun hadde et snev av forståelse for hvorfor moren hadde valgt å tie. For hvis Evas omstendigheter var noe å gå etter ….

Hun sukket, satte middagstallerkenen sin i kjøleskapet og forlot kjøkkenet. Matlysten var borte.

I enden av korridoren åpnet hun soveromsdøren på gløtt og kikket inn på sønnen. Han lå på ryggen, med de lubne armene og beina spredd utover mens han sov i krybben sin.

Hun hadde elsket Leo selv før hun så de små føttene hans sparke på ultralydmonitoren under svangerskapskontrollen, og hun hadde tatt godt vare på helsen sin i de ni månedene hun var gravid. Og da hun fikk ham i armene sine, forelsket hun seg i ham på ny.

Hun visste at hun ville kjempe med alt hun hadde for å beskytte ham mot alt vondt. Hun brydde seg ikke om at han var et produkt av en todagersaffære, eller at hun i likhet med moren sin hadde vendt et blindt øye til de blinkende varselslampene som fortalte henne at hun tok seg vann over hodet. At den overveldende lidenskapen og begjæret hun kjente den helgen, kom til å sette sitt preg på henne.

Og det viste seg sannelig å stemme.

Hun lukket døren og gikk forbi kjøkkenet og ut på verandaen med utsikt utover hagen. Hun trakk pusten dypt, og håpet at luftfuktigheten i Cape Town skulle rense vekk minnene.

Men nei … De kom på løpende bånd.

I de siste månedene hadde hun fattet mistanke om at Pieter, sjefen hennes på regnskapsfirmaet der hun jobbet, trakasserte henne seksuelt. Men da hun brakte det opp, påsto han at det bare eksisterte i hodet hennes.

Så overrasket han henne ved å invitere henne på middag en fredag etter jobb, for å diskutere en mulig forfremmelse. Hun var overlykkelig over å få anerkjennelse for å ha jobbet så hardt, og over at hun snart kanskje ville tjene nok til å ta hånd om noen ubetalte regninger, og kjøpe nye klær og skolesaker til Jonah. Kanskje til og med overføre ham til en bedre skole, der dataferdighetene hans ville komme bedre til sin rett.

Evangeline ble overveldet da Pieter tok henne med til Quayson Cape Town Hotel, det mest ikoniske og luksuriøse hotellet i byen. Det var der toppkjendiser og kongelige vanket, ifølge ryktet.

Hun ante ikke hvor feil hun tok før det var for sent, og alle drømmene hennes gikk i grus takket være den lidderlige, klåfingrede sjefen hennes. Etter å ha kastet drinken sin i ansiktet hans og sagt opp på stedet, endte hun opp i baren.

Realiteten traff henne hardt i løpet av noen minutter. Selv i de triumferende øyeblikkene etter at hun forlot ham, visste hun at hun hadde gjort nøyaktig det han ville, og at hun hadde gjort seg selv og sine feministiske verdier en bjørnetjeneste ved ikke å bli igjen og kjempe.

Arbeidsledig og skuffet over sin egen oppførsel, var hun på randen av fortvilte tårer da hun satte seg på barkrakken og bestilte en rom og cola. Behovet for å drukne sorgene fikk henne til å drikke halve innholdet på styrten, og hun skar en grimase da væsken brant nedover halsen hennes.

Og så kikket hun opp.

Evangeline hatet klisjeer, men da den vakreste mannen hun noensinne hadde sett, stirret på henne da hun følte seg på sitt verste, og øynene hans lovet å frelse henne fra fortvilelsen hun var fanget i, kunne hun unne seg en klisjé eller tre.

Hun var muligens litt brisen, for hun var ingen vanedrikker, og hadde ikke spist hele dagen i påvente av middagen Pieter hadde lovet henne. Drinken hadde gått rett til hodet på henne.

Hun stirret på den kjekke fremmede som satt i enden av baren, som om han eide alt og alle i den.

Hun oppdaget naturligvis senere at familien hans faktisk eide hotellet, sammen med en rekke flere imponerende forretningsvirksomheter.

Dessverre var hun ikke brisen nok til å trå ned fra barkrakken og spankulere bort til ham på den sexy måten hun hadde sett på film. Da han kikket tilbake på henne, strammet hun grepet rundt glasset sitt mens hjerteslagene tordnet i ørene.

Varmen som bredde seg gjennom kroppen hennes, hadde hun aldri opplevd tidligere, og den kunngjorde at hun var seksuelt opphisset. At den fremmede i enden av baren ville ha henne, og at hun ville ha ham også.

Den rystende åpenbaringen fikk henne til å snu seg vekk fra ham før han rakk å se hvor kraftig han påvirket henne.

Hun stirret ned i drinken sin i flere sekunder, og lurte på om det var alkoholen som hadde denne bemerkelsesverdige effekten på henne. Da hun konkluderte med at romen garantert ikke hjalp, og at hun burde slutte å drukne sorgene sine og dra, skjøv hun glasset til side og reiste seg på ustø bein.

Baren hadde tre utganger; en gjennom restauranten hun nettopp kom fra, en annen førte ut i den fabelaktige atriumshagen og resepsjonsområdet, og den tredje førte rett ut til en stille sidegate.

Evangeline fortalte seg selv at hun valgte den tredje døren fordi den var nærmest holdeplassen til bussen hennes hjem, og ikke fordi den ledet rett forbi den kjekke fremmede.

Hoftene hennes svaiet nærmest av eget initiativ mens hun gikk mot enden av baren.

Hun var veldig glad for at hun var kledd i den lekreste svarte kjolen sin, med dyp utringning. Skjørtet rakk henne så vidt til knærne, og hun hadde matchende høyhælte sko på seg. Hun hadde også frisket opp sminken før hun dro fra jobb, og håret var satt opp i en ryddig knute.

Selv om karrieren hennes nettopp hadde gått i grus, kunne hun i det minste være stolt av utseendet sitt. Særlig i nærheten av denne maskuline mannen som … bevares … så enda bedre ut på kloss hold.

Plutselig ble hun så selvbevisst at hun nesten mistet balansen. Da hun ikke gjorde det, pustet hun lettet ut og strammet grepet rundt håndvesken mens hun løsrev blikket fra det perfekte, symmetriske ansiktet hans. Hun tvang seg til å ta enda et skritt vekk fra ham da han plutselig åpnet munnen.

«Skal du virkelig la dette øyeblikket gå deg forbi?» brummet han, og ordene var rettet mot henne, selv om han ikke løftet blikket fra glasset sitt. Han virket nesten fornærmet for at hun ikke hadde stanset eller lagt an på ham, noe han sannsynligvis var vant til at kvinner gjorde.

Evangeline stivnet. «Unnskyld?» Hun stammet ikke, og det var hun takknemlig for, med tanke på at hun hadde tunnelsyn og hjertebank.

Han ga henne en antydning til et smil, og på umulig vis gjorde dette ham enda mer attraktiv. «Er dette et hverdagslig fenomen for deg, da?» spurte han hest, og studerte ansiktet hennes med en fengslende interesse som fikk hjertet hennes til å slå enda fortere.

«Hva da?»

Neseborene hans flagret, og han så ut som om han var i tvil om han syntes svaret hennes var underholdende eller irriterende. «Å ha en så kraftig stimulerende effekt … hvor enn du går?»

Evangeline slikket seg om munnen, og de fremhevede ordene satte blodet hennes i fyr og flamme. Det var som om hun var fanget i en slags seksuell transe som bare han kunne befri henne fra.

«Jeg tror ikke du kan holde meg ansvarlig for … hva enn det er du føler.»

«Ah, men det gjør jeg.»

Hun lo lystig. «Fungerer den sjekkereplikken på noen? Noensinne?»

Han hevet hodet igjen og gjennomboret henne med et blikk som var så dypt og altomfattende at hun gispet. Hvis hun hadde vært betatt av ham i sted, var hun nå fullstendig trollbundet av ham. Det føltes som helligbrøde å vende blikket vekk fra ham, som om hun ville gå glipp av noe viktig og fundamentalt, et livsviktig fenomen, hvis hun så mye som blunket.

«Glem alle andre», sa han, og så på henne med en intensitet som rystet henne langt inne i sjelen. «Spør deg selv hvorfor du fortsatt står her hvis du er så upåvirket.»

Hun trakk pusten høylytt, for hun var jo påvirket. En ukjent kraft hadde tatt tak i henne og bundet henne til stedet hun sto, fanget henne i det elektriske nærværet hans. «Jeg var på vei hjem», sa hun. «Og du henvendte deg til meg», fortsatte hun, stolt og takknemlig for at hun kunne vise til den sannheten.

Han gransket ansiktet hennes igjen, som om han prøvde å gjennomskue henne. «Ja, det gjorde jeg. Og du har ikke svart meg ennå.»

Skal du la dette øyeblikket gå deg forbi?

Hun burde gjøre nettopp det, men det livbergende ja-et ble sittende fast i halsen hennes. Og da han reiste seg, svelget hun ordet fullstendig.

Han var over to meter høy, med skuldre som blokkerte alt annet ute, deriblant hennes sunne fornuft.

Da han snudde seg for å snakke med bartenderen, måtte Evangeline minne seg selv på å puste.

«Fortell hovmesteren at jeg tar stambordet mitt, og at jeg ønsker oppdekning til gjesten min også.» Da bartenderen gikk for å ta hånd om det, snudde han seg tilbake til henne. «Du blir vel til middag?»

Det var både en invitasjon og en utfordring.

Et løfte om ubegripelig nytelse, samt en advarsel.

Hun burde ha enset faren og unngått fristelsen.

«Etter den korte … interessante tiden du tilbrakte i restauranten å dømme, har du ennå til gode å spise middag», tilførte han, og hevet et spørrende øyenbryn i fornøyelse.

Hun ble varm i kinnene. «Så du meg?»

«Jeg tror alle så deg», svarte han. «Det var litt av en forestilling.»

Men hun brydde seg ikke om noen andre. Bare ham. Hver flyktige tanke vendte tilbake til ham.

Selv om hun var edru nok til å ta en fornuftig avgjørelse, var det andre ting som hadde beruset henne.

Nærværet hans. Ansiktet hans. Stemmen hans.

Den fabelaktige kroppen kledd i en skreddersydd dress …

Hun var på nippet til å godta invitasjonen hans, og alt annet som medfulgte, da et snev av sunn fornuft meldte sin ankomst. Så husket hun plutselig hvorfor hun befant seg i baren i utgangspunktet, og kastet et blikk over skulderen sin.

«Hvis du engster deg for følgesvennen din, så gjør du det unødig.»

«Han er … var … sjefen min. Han prøvde seg på meg, og jeg … Vel, du så hva jeg gjorde.»

Glimtet i øynene hans var nesten … beundrende. «Ikke vær engstelig. Jeg har kastet ham ut med en streng advarsel om at han aldri skal sette sin fot i dette hotellet igjen.»

I etterpåklokskapens lys mistenkte Evangeline at det var i dette øyeblikket hun bestemte seg for å kaste all forsiktighet til side. Den karismatiske fremmede hadde tatt hånd om et problem uten engang å vite navnet hennes. Han hadde fått henne til å føle seg bedre.

«Så hva blir det til?»

Den lave, uhemmede intensiteten i stemmen hans ga henne små frysninger over det hele, og før hun kunne snakke seg selv ut av det, svarte hun: «Jeg blir på middag.»

Den mørke tilfredsheten som lyste i øynene hans, burde tjent som enda en advarsel om at hun strakte seg etter det uoppnåelige. Men det var som om han visste at hun slet med en indre usikkerhet, for plutselig kom han mot henne og holdt ut armen.

Og ventet.

Jonah var bortreist på leirskole den helgen, og det eneste som ventet på henne hjemme, var den kalde, harde realiteten av brått å ha sagt opp jobben hun elsket.

Hun var ikke klar for å ta det innover seg ennå. Bekymringene over hvordan hun skulle klare å betale husleie og mat når sparepengene var brukt opp, kunne vente til i morgen.

Så hun tok armen til den henrivende, kjekke fremmede og lot ham geleide henne ut av baren.

De ble vist inn i en privat, koselig spisestue med den samme stilriktige dekoren hun kun hadde sett på TV-show og i fjonge interiørblader.

Men den fabelaktige maten, den utsøkte vinen, til og med samtalen, som berørte altfor mange spennende emner, falmet raskt fra tankene hennes. For hun var fullstendig fengslet av ham.

Og da han spurte om hun ville tilbringe helgen med ham, sa hun … ja …

Evangeline knep igjen øynene og prøvde å fortrenge minnene som selv nå hadde makten til å få henne til å føle seg både forvirret og kåt, gjøre brystvortene hennes harde og tenne ilden mellom beina hennes.

Og da hun noen uker senere endelig brøt ut av hypnosen han hadde fanget henne i, ble hun møtt av en annen hard realitet. Han hadde etterlatt henne en permanent påminner.

Hun krøllet leppene.

Og det ble bare en liten forsmak på hva som lå i vente for henne etter å ha menget seg med Ekow Quayson.

Nå ville Jonah vite hvem barnefaren var, og Evangeline visste hvor bestemt broren hennes var, og at han ikke kom til å gi seg før han hadde tvunget Ekow til å vedkjenne seg Leo. For Jonahs egen far hadde aldri vedkjent seg hans eksistens.

Hun skulle beskytte Leo mot dette så godt hun kunne, for hennes eget forsøk på å gjøre det samme for sønnen sin hadde fått katastrofale følger.

Hun forsikret seg selv om at hun hadde gjort det riktige ved ikke å fortelle broren om det, og at det anstrengte forholdet deres ville bedres med tiden, så gikk hun tilbake til kjøkkenet. Hun måtte spise og holde seg sunn. Hvis ikke hun holdt seg frisk, var hun ikke til noen nytte hverken for familien sin eller for de verdifulle kundene hun hadde sikret seg til det vesle nettbaserte regnskapsbyrået sitt.

Hun hadde akkurat slått på mikrobølgeovnen for å varme opp middagen sin da hun så frontlysene som rullet inn i innkjørselen.

Hun ventet ikke besøk.

Evangeline fortrengte den voksende angsten. Det var sannsynligvis bare noen som hadde kjørt feil.

Men skrekken grep allikevel fatt i henne da hun gikk mot ytterdøren, og da enda to par frontlys kom til syne, svelget hun nervøst.

Nabolaget hennes var beskjedent, og de fleste av naboene benyttet offentlig transport. Det gjorde hun også, selv om morens gamle kjerre fungerte når den trengtes.

De få som eide biler, hadde sannelig ikke kjøretøy som glinset i eksklusivt krom, som de hun så da hun kikket gjennom gardinene.

Hun skvatt da hun hørte bestemte skritt langs den asfalterte stien opp til inngangsdøren. Hun kastet et blikk mot døren til Jonah, og pussig nok følte hun seg takknemlig for at han var ute av syne.

Hun trakk pusten dypt og åpnet inngangsdøren før den uønskede besøkende rakk å banke på og forstyrre husstanden.

Luften forsvant ut av henne da hun løftet blikket opp … opp … og møtte de mørkebrune, intense øynene til den samme mannen hun hadde brukt den siste halvtimen på å skyve ut av tankene.

Ekow Quayson.

Evangeline visste at hun sto med åpen munn og øyne som sannsynligvis var trillrunde av forferdelse.

«Hv … hva gjør du her? Og hvordan vet du hvor jeg bor?» Hun hadde flyttet siden hun gjorde det ene forsøket på å kontakte ham for femten måneder siden. Og hun hadde hverken gitt ham fullt navn, telefonnummer eller en adresse han kunne nå henne på.

En skjennepreken om hvor usle kvinner som henne var, en signert sjekk, samt en hard advarsel om aldri å sette en fot i fødebyen hennes igjen, var alt hun hadde fått fra det utpekte familiemedlemmet som ble sendt for å gjøre den skitne jobben for ham.

Selv om møtet med Ekow Quaysons far hadde tatt mindre enn fem minutter, rystet det henne lenge i etterkant.

Og hun hadde lyttet til advarselen. For etter den intense helgen hadde hun sett hvem hun hadde med å gjøre, og hvor mektig denne familien var.

«Evangeline.»

Hun ble revet ut av tankene, og da hun stirret på ham, fikk hun en fornemmelse av at han var like lamslått som henne. At hun ikke var den han forventet å møte da han marsjerte opp til døren hennes. Men han fikk ansiktet raskt under kontroll, og hun lurte på om hun hadde forestilt deg det.

Men hvis det stemte, hvem var det egentlig han forventet å se?

Hun satte hjertet i halsen og så seg raskt over skulderen mens fornemmelsen vokste i magen hennes. Det kunne være Jonah. Å, gud. Nei. «Hva er det du vil, Mr. Quayson?» spurte hun bryskt, langt strengere enn tiltenkt.

Uttrykket hans oste av misnøye. «Er det sånn du hilser på meg etter så lang tid?» spurte han arrogant.

Hennes eget raseri trengte gjennom uroen da hun husket måten faren hans hadde behandlet henne på, og at Ekow ikke hadde gikk lyd fra seg når det gjaldt sønnen.

«Synes du at du fortjener en rød løper? Så typisk av en rik mann å tro at verden skylder ham imøtekommenhet bare fordi han har mange nuller på kontoen.»

Han smalnet blikket og tok et skritt nærmere. «Jeg oppfordrer deg til å tenke nøye gjennom holdningen din. Du har kanskje ikke sett hvem andre jeg har med meg?» advarte han.

Da hun kastet et blikk over de brede skuldrene hans, ble hun grepet av iskald frykt.

«Hvorfor har du tatt med deg politiet?» spurte hun med skjelvende stemme.

«Førstebetjenten er en venn av meg. Han var så vennlig å følge meg hit, i tilfelle situasjonen skulle bli… ubehagelig.»

Evangeline skalv og ble svett i håndflatene. «Tar du med deg politiet hver gang du besøker tidligere bekjente?» spurte hun, og lyktes i å fremstå både nonsjalant og avvisende.

De flagrende neseborene hans avslørte at hun hadde truffet spikeren på hodet, men hun var altfor oppskaket til å være skadefro.

«Når de prøver å stelle i stand så mye bry for meg, ja», svarte han lavt og buldrende.

«Hva er det du snakker om?»

Han svarte ikke umiddelbart, men lot blikket vandre dovent over henne. Hun visste at kroppen hennes ikke hadde endret seg stort etter fødselen, annet enn at hoftene var litt bredere, og brystene litt fyldigere. Men det var som om hver centimeter av huden hennes våknet fra dvale under blikket hans.

«Bor du alene?» fortsatte han med den lave tordenstemmen, og den autoritære tonen hans fikk hjertet hennes til å banke enda fortere.

«Hvordan det?»

Han kastet et blikk over skulderen hennes. «Fordi ellers kan det virke som om jeg har reist over tusen mil bare for å oppdage at det er du som står bak problemene jeg har hatt. Av hensyn til vårt tidligere … bekjentskap, er jeg villig til å sløyfe håndjernene og høre hva du har å si. Så inviter meg inn, Evangeline.»

«Ikke før du forteller meg hva det er du tror jeg har gjort for å få deg på døren min. Og i hvert fall ikke før du sender vekk politiet. Jeg vil helst ikke ha en samtale med deg mens lovens menn lusker rundt i hagen min.»

Han krøllet leppene. «Hvis engster deg sånn for politiet, burde du ikke ha hacket bankkontoen min, eller hva?»

Evangeline gispet sjokkert. «Hva? Jeg aner ikke hva du …» Hun lukket munnen sin altfor sent.

Det brennhete blikket gransket ansiktet hennes, og forsnakkelsen fikk ham til å smalne øynene. «Da spør jeg deg igjen. Bor du alene, Evangeline?»

Hun åpnet munnen akkurat idet døren lenger ned i gangen gikk opp, og hun kunne ikke helt døyve det lille stønnet sitt av fortvilelse.

«Hva er det som foregår?»

Stemmen til Jonah fikk Ekow til å rette blikket over skulderen hennes. Hun så tannhjulene snurre i hodet hans.

«Eva …?»

Det vettskremte blikket til Jonah var festet på politibilene i innkjørselen, og på førstebetjenten, som var på vei ut av bilen sin. Men det var det skyldige uttrykket hans som bekreftet frykten hennes.

«Jonah? Hva har du gjort?»

Han svarte henne ikke. Hun så at han svelget, før han samlet sammen det skjøre motet sitt og rettet blikket mot Ekow med øyne som oste av fiendtlighet.

«Jonah!»

Hun enset knapt at Ekow gikk bort for å si noe til førstebetjenten. Den eldre mannen kastet et irettesettende blikk på Evangeline i noen sekunder, så nikket han og gikk tilbake til bilen sin.

Hun trakk pusten dypt, men det gjorde ingenting for å roe panikken hennes. Jonah stakk hendene i lommene og prøvde å ikke se lettet ut idet politimennene dro sin vei.

«Ikke tro at besøket jeg avlegger deg er av sosial karakter bare fordi politiet ikke er til stede, Evangeline. En liten telefonsamtale kan endre på det.»

«Nei! Jeg … Det trenger du ikke å gjøre», utbrøt hun.

Han nikket og stirret ventende på henne til hun kremtet og sa: «Kom inn.»

Han gikk forbi henne, og øynene hans tok raskt inn omgivelsene før han snudde seg mot henne, full av misnøye.

«Først skal du fortelle meg hvem dette er», sa han og pekte med haken mot Jonah. «Og så skal du fortelle meg hvem av dere som står for sikkerhetsbruddene i banken min. Og tro meg, før jeg drar herfra, skal den skyldige stilles til ansvar.»

